รัฐบาลไทย-ข่าวทำเนียบรัฐบาล-สำนักงานเศรษฐกิจการเกษตรชี้แจง ปัญหาราคาน้ำมันปาล์มตกต่ำ
วันศุกร์ที่ 26 ตุลาคม 2561
สํานักงานเศรษฐกิจการเกษตรชี้แจง ปัญหาราคาน้ํามันปาล์มตกต่ํา
สํานักงานเศรษฐกิจการเกษตรชี้แจง ปัญหาราคาน้ํามันปาล์มตกต่ํา
วันที่ 16 ตุลาคม 2561 นางสาวจริยา สุทธิไชยา เลขาธิการสํานักงานเศรษฐกิจการเกษตร กระทรวงเกษตรและสหกรณ์ ชี้แจงประเด็นปัญหาราคาน้ํามันปาล์มตกต่ํา ตามที่ นายชโยดม สุวรรณวัฒนะ ประธานชมรมคนปลูกปาล์มน้ํามัน จ.กระบี่ กล่าวว่า ราคาปาล์มทะลายลดลงอย่างต่อเนื่องจากช่วง 1-2 เดือน ที่ผ่านมา อยู่ในระดับ 3.60-3.80 บาท/กก. ลดลงเฉลี่ยอยู่ที่ระดับ 2.50-2.60 บาท/กก. ซึ่งต่ําสุดเป็นประวัติการณ์ และอาจมีแนวโน้มลดลงต่อเนื่อง ทั้งที่เพิ่งเริ่มฤดูเก็บเกี่ยวผลผลิต ส่งผลให้เกษตรกรประสบกับภาวะขาดทุน จึงเรียกร้องให้ภาครัฐเข้ามาช่วยเหลืออย่างเร่งด่วน นั้น
ข้อเท็จจริง
จากปริมาณความต้องการใช้น้ํามันปาล์มในตลาดโลกที่มีแนวโน้มเพิ่มขึ้นน้อยกว่าปริมาณการผลิต ทําให้สต็อกน้ํามันปาล์มโลกมีแนวโน้มเพิ่มขึ้น ประกอบกับอินเดียซึ่งเป็นประเทศผู้นําเข้าลําดับที่ 1 ของโลก (นําเข้าปีละ 10 ล้านตัน) ปรับขึ้นภาษีนําเข้าจากร้อยละ 15 เป็นร้อยละ 44 ส่งผลทําให้ประเทศผู้ผลิตรายใหญ่ของโลก คือ อินโดนีเซียและมาเลเซียส่งออกได้ลดลง สต็อกน้ํามันปาล์มโลกเพิ่มขึ้น ทําให้ราคาน้ํามันปาล์มดิบในตลาดโลกมีแนวโน้มลดลง โดยในปี 2561 คาดราคาน้ํามันปาล์มดิบในตลาดโลกมีแนวโน้มลดลงและเคลื่อนไหวอยู่ระหว่างกิโลกรัมละ 17.00- 20.50 บาท
จากสภาวะอากาศเอื้ออํานวยประกอบกับเกษตรกรไทยมีการขยายพื้นที่ปลูกอย่างต่อเนื่อง ในช่วง 5 ปีที่ผ่านมา คาดว่าในปี 2561 จะมีผลผลิตปาล์มน้ํามัน 15.39 ล้านตัน เพิ่มขึ้นจาก 14.10 ล้านตัน ในปี 2560 ร้อยละ 9.15 คิดเป็นปริมาณน้ํามันปาล์มดิบ 2.74 ล้านตัน ในขณะที่ความต้องการใช้ยังคงทรงตัว อยู่ที่ 2.36 ล้านตัน ส่งผลให้ ณ สิ้นปี 2561 คาดว่าจะมีสต็อกน้ํามันปาล์มดิบคงเหลือ 0.40 ล้านตัน (ระดับที่เหมาะสม 0.25 ล้านตัน) ราคาผลปาล์มและราคาน้ํามันปาล์มดิบของไทย ในปี 2561 จะทรงตัวอยู่ในระดับต่ํา โดยราคาผลปาล์มที่เกษตรกรขายได้ และราคาน้ํามันปาล์มดิบเคลื่อนไหวอยู่ระหว่างกิโลกรัมละ 2.80 - 3.80 บาท และ 19.00 - 23.00 บาท ตามลําดับ
คณะกรรมการนโยบายปาล์มน้ํามันแห่งชาติ (กนป.) ในคราวประชุมวันที่ 11 พฤษภาคม 2561 มีมติเห็นชอบมาตรการการปรับสมดุลน้ํามันปาล์มในประเทศดังนี้
1) เร่งผลักดันการส่งออกน้ํามันปาล์มดิบจํานวน 300,000 ตัน เพื่อลดสต็อกน้ํามันปาล์มให้เข้าสู่ระดับปกติ และช่วยรักษาเสถียรภาพราคาปาล์มน้ํามันและน้ํามันปาล์ม โดยใช้งบกลางรายการเงินสํารองจ่ายเพื่อกรณีฉุกเฉินหรือจําเป็นวงเงิน 525 ล้านบาท ขณะนี้ อยู่ระหว่างสํานักงบประมาณพิจารณาเสนอขอความเห็นชอบการจัดสรรงบกลาง ฯ
2) มอบหมายให้กระทรวงพลังงานเร่งรัดดําเนินการตามมติคณะกรรมการบริหารนโยบายพลังงาน (กบง.) ที่เห็นชอบในหลักการแนวทางการส่งเสริมการใช้น้ํามันดีเซลหมุนเร็ว B20 ในรถบรรทุกขนาดใหญ่ (ผลการจําหน่าย น้ํามันดีเซล B20 ข้อมูลวันที่ 2 ก.ค. - 30 ก.ย. 61 สามารถจําหน่าย B20 ได้ 6.89 ล้านลิตร คิดเป็นน้ํามันปาล์มดิบ 1,199 ตัน หรือเฉลี่ยวันละ 13.17 ตัน)
3) มอบหมายให้กรมเจรจาการค้าระหว่างประเทศ กรมการค้าต่างประเทศ หารือร่วมกับกรมศุลกากร พิจารณากําหนดแนวทางการบริหารจัดการการถ่ายลําผ่านแดนน้ํามันปาล์มเพื่อสามารถกํากับดูแล ความถูกต้องของสินค้าที่ถ่ายลําและผ่านแดน
4) มอบหมายให้กระทรวงอุตสาหกรรมเร่งรัดออกประกาศกระทรวงอุตสาหกรรม เรื่องกําหนดวัตถุดิบและคุณภาพผลิตภัณฑ์ของโรงงานสกัดน้ํามันปาล์มโดยเร็ว ทั้งนี้ อาจพิจารณาจัดทําแผนงานในการปรับข้อกําหนดคุณภาพการสกัดน้ํามันปาล์มของโรงงานฯ ให้มีเปอร์เซ็นต์น้ํามันสูงขึ้นเป็นลําดับตามระยะเวลาที่กําหนด ขณะนี้อยู่ระหว่างเสนอคณะรัฐมนตรี
นอกจากนี้ในช่วงที่ผ่านมา กระทรวงเกษตรและสหกรณ์ได้มีการดําเนินการตามแผนยุทธศาสตร์การปฏิรูปปาล์มน้ํามันและน้ํามันปาล์มทั้งระบบ ปี 2560 – 2579 ดังนี้
1) การเพิ่มประสิทธิภาพการผลิตและลดต้นทุนการผลิต ด้วยการ
- การส่งเสริมโครงการปลูกปาล์มน้ํามันโดยใช้ระบบแปลงใหญ่ (ปี 2559 กลุ่มปาล์มน้ํามันแปลงใหญ่สามารถลดต้นทุนการผลิตได้ร้อยละ 25 และมีรายได้เพิ่มขึ้นร้อยละ 20)
- ผลจากการที่จังหวัดสุราษฎร์ธานี เป็นจังหวัดนําร่อง โดยการผลักดันของผู้ว่าราชการจังหวัด และสภาเกษตรกร จ.สุราษฎร์ธานี พัฒนาคุณภาพปาล์มน้ํามัน โดยการตัดปาล์มสุก ประสานความร่วมมือระหว่างเครือข่ายเกษตรกร ลานเท และโรงงานสกัดฯ ส่งผลให้เกษตรกรในพื้นที่สามารถจําหน่ายผลปาล์มได้ในราคาสูงกว่าราคาทั่วไป สามารถเพิ่มเปอร์เซ็นต์น้ํามันจาก 17% เป็น 17.81%
- การส่งเสริมให้มีการใช้ปุ๋ยให้เหมาะสมกับสภาพพื้นที่และช่วงเวลา (ปี 2561 สามารถดําเนินการได้ 112 แปลง ครอบคลุม 13 จังหวัด)
- การส่งเสริมการปลูกทดแทนปาล์มน้ํามันด้วยปาล์มพันธุ์ดี ในพื้นที่เหมาะสม (S1,S2) จากข้อมูลการขึ้นทะเบียนของ กสก. พบว่าปัจจุบันมีพื้นที่ปลูกปาล์มที่มีอายุมากกว่า 20 ปี ประมาณ 4.7 แสนไร่ (ชุมพรร้อยละ 38 กระบี่ร้อยละ 26 และสุราษฎร์ธานีร้อยละ 22) และในปี 60 สามารถดําเนินการปลูกทดแทนฯ ในพื้นที่นําร่องได้ 2 พันไร่
2) การกําหนดโครงสร้างราคาปาล์มน้ํามันที่เป็นธรรมและให้ระบบการซื้อขายปาล์มน้ํามันแปรผันตามคุณภาพ โดยให้มีคณะทํางานระดับจังหวัด และอําเภอ กํากับดูแล และแก้ไขปัญหาให้เกิดความเป็นธรรมทุกฝ่าย โดยในปี 2559 - 2560 กําหนดให้จังหวัด สุราษฎร์ธานี เป็นจังหวัดนําร่อง และในปี 2561 - 2562 ขยายผลไปยังจังหวัด กระบี่ ชุมพร ตรัง และนครศรีธรรมราช
3) การปลูกพืช หรือปศุสัตว์ร่วมในสวนปาล์มน้ํามัน เพื่อเพิ่มรายได้ให้กับเกษตรกร
--------------------------